יובל גז

יובל גז (נולד בשנת 1978) הוא קצין בצה"ל בדרגת תת-אלוף, המשמש ראש חטיבת שילו"ח באג"ת. קודם לכן שימש מפקד חטיבת הצנחנים, מפקד חטיבת בנימין, מפקד יחידת מגלן ומפקד גדוד 101. גז למד בבית ספר תיכון אחד העם שבפתח תקווה במגמות פיזיקה ומחשבים. התגייס לצה"ל באוגוסט 1996, והתנדב ליחידת מגלן. לאחר מסלול הכשרה שירת כלוחם ביחידה. בסיום קורס קציני חי"ר שימש כמפקד צוות בבה"ד 1. בהמשך חזר ליחידת מגלן ומונה למפקד צוות, והוביל אותו בלחימה בדרום לבנון, בזמן הנסיגה מלבנון ובתחילת האינתיפאדה השנייה. לאחר מכן מונה למפקד פלגת ההכשרות ביחידה. לאחר פרוץ מבצע חומת מגן הופסקו ההכשרות, והוא קיבל פיקוד על כוח של שישה צוותי לוחמים שהופעלו במגוון משימות במהלך המבצע. בהמשך שימש כמפקד פלגת לוחמים ביחידה. לאחר מכן מונה למפקד פלגת מבצעים מיוחדים במגלן. בתפקיד זה שירת במלחמת לבנון השנייה. במהלך המלחמה היה ממפקדי הכוח שהשתתף במבצע נערי החוף. לאחר יותר מעשר שנות שירות ביחידה יצא ללימודים. בהמשך קטע את לימודיו והצטרף לגדוד 101 בחטיבת הצנחנים, בלחימה במבצע עופרת יצוקה. לאחר המבצע מונה לסגן מפקד גדוד 101 בין השנים 2009–2010. בהמשך שימש כמפקד מחזור בבא"ח צנחנים. לאחר מכן יצא ללימודים בפו"ם. בשנת 2012 הועלה לדרגת סא"ל ומונה למפקד גדוד 101, ושימש בתפקיד עד אפריל 2014. במאי 2014 מונה למפקד יחידת מגלן, והיה בכך למפקד הראשון של היחידה שהחל את שירותו הצבאי בה. תחת פיקודו השתתפה היחידה במבצע שובו אחים, בו איתרה את גופות שלושת הנערים החטופים ובמבצע צוק איתן, בו רשמה הישגים רבים ובמהלכו נהרגו שלושה מלוחמיה. על לחימת היחידה בפיקודו במבצע, הוענק לה צל"ש הרמטכ"ל בפברואר 2015. במהלך תפקידו הוכפפה היחידה לחטיבת עוז. ב-31 ביולי 2016 סיים את תפקידו במגלן והועלה לדרגת אל"ם. ב-22 באוגוסט 2016 מונה למפקד חטיבת בנימין, תפקיד אותו מילא עד 31 במאי 2018. בסיום תפקידו יצא לשנת לימודים במכללה הצבאית של צבא ארצות הברית. ב-12 ביוני 2019 מונה למפקד חטיבת הצנחנים, תפקיד בו שירת עד 13 באוקטובר 2021. ב-12 בדצמבר 2021 הועלה לדרגת תא"ל ומונה לראש חטיבת שילו"ח באג"ת. ב-17 ביולי 2023 הוחלט על מינויו למפקד הבא של עוצבת הגליל. גז מתגורר בפתח תקווה, נשוי לאורטל ואב לשלושה. בעל תואר ראשון בהנדסת חשמל מאוניברסיטת אריאל, ותואר שני בלימודי אסטרטגיה ממכללת המלחמה של צבא ארצות הברית. אל"ם יובל גז בטקס מינויו למפקד חטיבת הצנחנים, יוני 2019 מקדימה אל"ם יקי דולף, מפקד חטיבת הצנחנים היוצא מדיה וקבצים בנושא יובל גז בוויקישיתוף אמיר בוחבוט‏, "מחבלים הלכו עד הסוף": חזרה אינטימית לרמאללה של "חומת מגן", באתר וואלה, 16 באפריל 2017 אמיר בוחבוט‏, מסתערבים בלב ההמון ופיגועי רשת: המזהה הצה"לי סוגר עוד מעגל, באתר וואלה, 7 ביוני 2018 רס"ן יובל גז, סיפור דרך - נקודות ציון בדרכה של יחידת מגלן, 2008 אמיר בוחבוט‏, מפקד מגלן משחזר: כך איתרנו את גופות הנערים, באתר וואלה, 3 ביולי 2014 לא עוצרים באדום, במחנה, 16 בדצמבר 2009 דניאלה בוקור, ג'וני האדום, אתר צה"ל, 19 ביוני 2011 לילך שובל, אשתי אמרה לי: אתה לא חוזר הביתה לפני שתביא את הנערים, באתר ישראל היום, 4 ביולי 2014 יהודה שלזינגר, כל בית שני היה ממולכד, באתר ישראל היום, 8 באוגוסט 2014 צל"ש יחידתי, יחידת מגלן – פיקוד מרכז, באתר הגבורה קובי פינקלר, מפקד חדש ליחידת מגלן: "תמיד תוקף", באתר ערוץ 7, 31 ביולי 2016 קובי פינקלר, מיחידת העילית לחטמ"ר בנימין, באתר ערוץ 7, 22 באוגוסט 2016 עדו בן פורת, מח"ט חדש לצנחנים: "קרבי ואמיץ", באתר ערוץ 7, 13 ביוני 2019 אל"ם יואב ברונר נכנס לתפקיד מפקד חטיבת הצנחנים, באתר צה"ל, 13 באוקטובר 2021 תא"ל יובל גז נכנס לתפקידו כמפקד חטיבת השילו"ח, באתר צה"ל, 12 בדצמבר 2021